‘Danny Jordaan moet bedank’Danny Jordaan Foto: Conti Soccer World Die Nasionale Vryheidsparty (NVP) het Dinsdag vir Danny Jordaan, president van die Suid-Afrikaanse Sokkervereniging (Safa), aangemoedig om te bedank te midde van ŉ aanklag van verkragting teen hom wat deur Jennifer Ferguson, musikant en voormalige ANC-LP, aanhangig gemaak is. Ferguson het verlede jaar Oktober beweer dat Jordaan haar 25 jaar gelede in ŉ hotelkamer in Nelson Mandelabaai verkrag het. Sy het verlede week ŉ klag van verkragting teen Jordaan aanhangig gemaak by die Parkview-polisiestasie in Johannesburg. Die NVP het gesê Jordaan het tien dae om uit sy pos te bedank. “Die NVP vra vir die onmiddellike bedanking van Danny Jordaan omdat ons glo dat sokker een van die sporte in die land is wat gebruik word om baie van ons jeug aan te moedig om positiewe bydraers van verandering te wees. Jordaan moet genoeg tyd gegee word om sy onskuld as individu te bewys, nie as die president van Safa nie. Daarom moet hy as ŉ saak van dringendheid bedank, of ons sal die raad adviseer om hom af te dank,” het die party in ŉ verklaring gesê. Jordaan, voormalige burgemeester van Nelson Mandelabaai, het die voorval ontken en hou vol hy is onskuldig. Hy het verlede jaar Ferguson se aanbod vir bemiddeling tussen die twee van die hand gewys omdat hy gevoel het die publiek sal dit as ŉ toesmeerdery beskou.